b'\n_START_ARTICLE_\nDoma\xc4\x8di pra\xc5\xa1i\xc4\x8d\n_START_SECTION_\nDruga uporaba\n_START_PARAGRAPH_\nPra\xc5\xa1i\xc4\x8di slovijo kot inteligentne \xc5\xbeivali, zato nekatere manj\xc5\xa1e pasme gojijo kot hi\xc5\xa1ne ljubljen\xc4\x8dke. Mogo\xc4\x8de jih je tudi trenirati kot pse. V Franciji in nekaterih drugih dr\xc5\xbeavah jih uporabljajo za iskanje gomoljik (tartufov). Gomoljike namre\xc4\x8d vsebujejo veliko koncentracijo steroidne spojine, podobne feromonu, ki ga izlo\xc4\x8dajo pra\xc5\xa1i\xc4\x8dji samci med paritvenim obdobjem. Pra\xc5\xa1i\xc4\x8di so jih zato sposobni zavohati na velike razdalje in pod zemljo._NEWLINE_V znanosti, predvsem medicini, so pra\xc5\xa1i\xc4\x8di zanimivi tudi zaradi velike podobnosti s \xc4\x8dlovekovo telesno zgradbo in fiziolo\xc5\xa1kim ustrojem. Uporabljajo jih kot modelni organizem za preu\xc4\x8devanje razli\xc4\x8dnih dednih bolezni, saj so bolj podobni \xc4\x8dloveku kot mi\xc5\xa1i (slaba stran je dra\xc5\xbeje gojenje). Zgodovinsko so izjemno pomembni denimo kot vir insulina za zdravljenje sladkorne bolezni, saj se zgradba \xc4\x8dlove\xc5\xa1ke in pra\xc5\xa1i\xc4\x8dje molekule insulina razlikujeta v samo eni aminokislini. Leta 2012 je bila objavljena kompletna in natan\xc4\x8dno ozna\xc4\x8dena sekvenca pra\xc5\xa1i\xc4\x8djega genoma, ki je pomembno orodje v ta namen. Raziskave gredo tudi v smeri gojenja \xc4\x8dlove\xc5\xa1kih organov za presajanje, s \xc4\x8demer bi zaob\xc5\xa1li problem pomanjkanja darovalcev.\n_START_SECTION_\nUravnavanje telesne temperature pri mladi\xc4\x8dih\n_START_PARAGRAPH_\nSvinje gradijo gnezda iz slame in drugih materialov, ki jih najdejo, da bi prepre\xc4\x8dile podhladitev svojih mladi\xc4\x8dev. So edini parkljarji s takim obna\xc5\xa1anjem. V sodobni vzreji pra\xc5\xa1i\xc4\x8dev se za ogrevanje pujskov uporabljajo grelne lu\xc4\x8di. Pujski imjo slabo sposobnost termoregulacije, ker jim primanjkuje rjavega ma\xc5\xa1\xc4\x8dobnega tkiva (ang. brown adipose tissue - BAT). BAT je edinstveno z mitohondriji bogato tkivo sesalcev, ki spro\xc5\xa1\xc4\x8da toploto in omogo\xc4\x8da ohranjanje telesne temperature v mrazu, tako imenovana netresava termogeneza. BAT je v velikih koli\xc4\x8dinah prisoten pri glodavcih ter pri novorojencih ve\xc4\x8djih sesalcev, tudi \xc4\x8dloveka. Razklopitveni protein 1 (UCP1) se izra\xc5\xbea v rjavem ma\xc5\xa1\xc4\x8dobnem tkivu in je name\xc5\xa1\xc4\x8den na notranjih membrani mitohondrijev. Njegova fiziolo\xc5\xa1ka vloga je razklaplanje oksidativne fosforilacije, energija iz ma\xc5\xa1\xc4\x8dobe se tako sprosti kot toplota namesto da bi se pretvorila v ATP. Posedovanje rjavega ma\xc5\xa1\xc4\x8dobnega tkiva in UCP1 je predstavljala evolucijsko prednost zgodnjih sesalcev, saj sta jim omogo\xc4\x8dala, da so bili aktivni tudi v \xc4\x8dasu no\xc4\x8dnega ali zimskega mraza ter da so bolje pre\xc5\xbeiveli temperaturni \xc5\xa1ok ob rojstvu. Zaporedje gena UCP1 pri pra\xc5\xa1i\xc4\x8dih ima izbrisana eksona 3 in 5, po ocenah je do izbrisa pri\xc5\xa1lo pred 20 milijoni let. Izbris je bil potrjen pri vseh testiranih doma\xc4\x8dih pra\xc5\xa1i\xc4\x8dih, kot tudi pri evropskih divjih pra\xc5\xa1i\xc4\x8dih, bornejskih bradatih pra\xc5\xa1i\xc4\x8dih, svinjah bradavi\xc4\x8darkah in rde\xc4\x8dih re\xc4\x8dnih svinjah.'